**H O T Ă R Â R E**

**privind însușirea unei documentații cadastrale de alipire a imobilelor cu număr cadastral 336782 și 342235 Cluj-Napoca**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 89 din 17.05.2021 privind însușirea unei documentații cadastrale de alipire a imobilelor cu număr cadastral 336782 și 342235 Cluj-Napoca, propus de Vicepreședintele Consiliului Județean Cluj, domnul Marius Mînzat, care este însoţit de Referatul de aprobare cu nr. 17801/17.05.2021; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 17646/17.05.2021 şi Avizul cu nr. 17801 din 20.05.2021 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu dispozițiile:

* art. 108, ale art. 173 alin. (1) lit. d), alin. (5) lit.g), h), m), q), ale art. 285, art. 286 alin. (1)-(3) din Ordonanța de urgență a Guvernului nr. 57/2019 privind Codul administrativ;
* art. 858 - 870, ale art. 879 și ale art. 880 din Legea privind Codul civil nr. 287/2009, republicată, cu modificările şi completările ulterioare;
* art. 28 alin. (1) şi (5) din Legea cadastrului şi a publicităţii imobiliare nr. 7/1996, republicată, cu modificările şi completările ulterioare;
* art. 23, ale art. 132 alin. (1), ale art. 134 și ale art. 135 alin. (1) lit. a) și alin. (2) din Ordinul Directorului General al Agenţiei Naţionale de Cadastru şi Publicitate Imobiliară nr. 700/2014 pentru aprobarea Regulamentului de avizare, recepţie şi înscriere în evidenţele de cadastru şi carte funciară, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se însuşește documentaţia cadastrală pentru alipirea imobilelor identificate cu număr cadastral 336782 Cluj-Napoca și cu număr cadastral 342235 Cluj-Napoca, aflate în proprietatea publică a Județului Cluj, situate în Municipiul Cluj-Napoca, str. Traian Vuia nr. 149- 151, Județul Cluj, cuprinsă în **anexa** care face parte integrantă din prezenta hotărâre.

**Art. 2.** Se emite acordul proprietarului Judeţul Cluj pentru înscrierea în evidențele de cadastru și publicitate imobiliară a documentaţiei cadastrale menționate la articolul 1, asupra următoarelor imobile alipite astfel:

1. parcela cu număr cadastral 336782, în suprafață de 1.188.748 mp, având categoria de folosință de curți-construcții, cu drept de proprietate publică în favoarea Județului Cluj și drept de administrare în favoarea Aeroportul Internațional ”Avram Iancu” Cluj R.A.;
2. parcela cu număr cadastral 342235, în suprafață de 257 mp, având categoria de folosință de curți-construcții, cu drept de proprietate publică în favoarea Județului Cluj și drept de administrare în favoarea Aeroportul Internațional Avram Iancu Cluj R.A..

**Art. 3. (1)** Se mandatează Președintele Consiliului Județean Cluj pentru semnarea documentelor necesare depunerii la Oficiul de Cadastru și Publicitate Imobiliară Cluj a documentației cadastrale elaborate pentru imobilele care face obiectul prezentei hotărâri.

**(2)** Se împuterniceşte persoana fizică autorizată ANCPI Cristea Radu Ioan pentru depunerea la Oficiul de Cadastru şi Publicitate Imobiliară Cluj a documentaţiei cadastrale prevăzute la art. 1.

**Art. 4.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Aeroportul Internațional Avram Iancu Cluj-Napoca R.A..

**Art. 5.** Prezenta hotărâre se comunică Direcţiei Juridice; Aeroportul Internațional ”Avram Iancu” Cluj R.A., precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet [www.cjcluj.ro](http://www.cjcluj.ro).

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 88 din 27 mai 2021**

*Prezenta hotărâre a fost adoptată cu 33 de voturi “pentru”, fiind astfel respectate prevederile legale privind majoritatea de voturi necesară.*